Kegyelem nektek és békesség Istentől, a mi Atyánktól és az Úr Jézus Krisztustól! Ámen

ApCsel 20, 32-35
*Most pedig Istenre bízlak titeket és kegyelme igéjére, akinek van hatalma arra, hogy építsen és örökséget adjon a szentek közösségében. 33Senkinek ezüstjét, aranyát vagy ruháját nem kívántam, 34sőt ti jól tudjátok, hogy a magam szükségleteiről meg a velem levőkéről ezek a kezek gondoskodtak. 35Mindezekben megmutattam nektek, hogy milyen kemény munkával kell az erőtlenekről gondoskodni, megemlékezve az Úr Jézus szavairól. Mert ő mondta: „Nagyobb boldogság adni, mint kapni.”*

Megajándékozott Gyülekezet!

*„Nagyobb boldogság adni, mint kapni.”* – ha tinédzser koromban, mikor még inkább kérdéseim voltak, mint hitem, ezt a mondatot hallom meg, mint alapige, akkor bizonyára, ha testileg nem is, de lelkileg abban a pillanatban fordultam volna ki a templomból. Valljuk be, ez a mondat első hallásra giccsesnek, de legalábbis közhelyesnek tűnik.
Persze tudom, hogy vannak, akiknek nehéz kapniuk, akik mindig feszengenek a megajándékozott szerepében és éppen ezért a kettő közül inkább az adásra, a megajándékozó szerepére szavaznak, de ez nem egyenértékű azzal, hogy valóban nagyobb boldogságot élünk meg abban, hogy adunk, mint abban, hogy kapunk.
Nekem is van olyan rokonom, akit kifejezetten nehéz megajándékozni, mert kellemetlen neki ez a felállás, szorong tőle. Ezek a helyzetek nem könnyűek, de talán azzal még nehezebb, aki örül, illetve örülne az ajándéknak, de nem tudja, hogy minek tudna valóban örülni, hogy mit is szeretne igazán.
Én szeretek adni, sőt már-már személyes kihívásnak érzem a legtöbb esetben, hogy valami olyan dologgal tudjak odafordulni a másik emberhez, aminek valóban örülni fog. De kapni is nagyon szeretek. Leginkább azt a hála érzést szeretem, amit megtapasztalok minden kis tettben, minden kis rám gondoló szóban és ajándékban. Azt a hálát szeretem igazán megtapasztalni, amit a másik ember értem való fáradozásából megtapasztalhatok. Szögezzük le, hogy nem bűn örülni annak, hogy kapunk valamit, hogy valaki értünk munkálkodik, szolgál és ennek bizony tudunk örülni! Erre még kitérek ma, de most térjünk vissza a kezdő mondathoz: *„Nagyobb boldogság adni, mint kapni.”*. Valóban egy közhelyről lenne szó?
Ebben nem akarok ítéletet mondani, ki-ki döntse el maga, hogy számára milyen érzés hallani ezt a mondatot. Abban viszont egyértelműen állást foglalnék, hogy ez a mondat nem önmagában áll, és így a tartalma sem csak ennyi. Pál apostol azt állítja, hogy maga Jézus mondja ki ezt a mondatot, ami nem elképzelhetetlen, de az evangéliumok nem számolnak be konkrétan ilyen mondatáról. Ha azonban a tanítása, vagy a tettei egészét nézzük, esetleg egyszerűen csak az Isten értünk hűségesen tevékeny akaratára, akkor nem nehéz elfogadnunk, hogy Krisztushoz köthető a gondolat. *„Nagyobb boldogság adni, mint kapni.”* Mielőtt megállnánk ott, hogy ezt teljes mértékben Isten Jézusban adott ajándékára kezdjük el értelmezni, álljunk ismét lelki tükrünk elé és vizsgáljuk meg benne őszintén magunkat! Ez a mondat ebben az esetben valahogy így hangozna: *Sokkal könnyebben tudok örömmel szolgálni, mint gyenge és rászorult lenni.* Már nem is annyira giccses, már nem is annyira sablonos, de tartalmilag mindkét fele igen komoly súllyal szólít meg. Egy részről így bevallom önmagam és Isten előtt, hogy bizony tényleg van képességem az önzetlen szolgálatra, ami hozza magával a kérdést, hogy „és élsz ezzel a képességeddel, vagy inkább elcsitítod, hogy önmagadnak élj?”. Illetve a mondat második fele rámutat, hogy miért is nincs meg bennünk az a mustármagnyi hit se. Hiszen, ha nem tudom magamat, ha nem is szeretném magamat gyenge és elesett lénynek látni, vallani, akkor, hogy mondhatnám ki tisztán és őszintén, hogy Isten kegyelmére szorulok? Tehát milyen is vagyok ez alapján a mondat alapján? Olyan, aki kapott erőt a szolgálatra, de inkább csak önmagára fordítaná, olyan, aki kimondja, hogy rászorul az Úr kegyelmére, de nem akarja, hogy ez igaz legyen, mert inkább erős és független lény akar lenni. És vissza is jutottunk a bűnbeesés helyzetéhez. Az eredendő bűn kérdéséhez. Mert az Isten akarata elleni lázadás, a fáról való szakítás, az nem valamiféle Paradicsomi Ádám és Paradicsominé Édenkerti Éva dilemmája, amibe belekevertek minket az ártatlan partvonal menti nézelődőket! Nem, az a te dilemmád, a te hűséged kérdése minden napodon, minden gondolatodban.
Ágendánk tételmondata a mai vasárnapunkhoz: „Járjunk elhivatásunkhoz méltóan a Munkában”. Így szólítson meg ma téged is ez a két kérdés: Életformád-e az önzetlen szolgálat, segítségnyújtás, vagy csak kirakat-keresztény kötelességed? Illetve Isten szabadítása Krisztusban jelent-e neked olyan békességet, hogy el tudd fogadni, hogy gyenge és elesett ember vagy?

Miközben küzdünk ezekkel a kérdésekkel, tekintsünk rá igeszakaszunk egészére! Pál apostol búcsúzik itt az efezusi gyülekezettől, de csak részben személyesen. Sietős az útja Jeruzsálem felé, így magához hívja Milétoszba a gyülekezet véneit és nekik mondja el üzenetét. Ezek a vének a gyülekezet presbiterei, vezetői. Pál ezt az efezusi gyülekezetet komoly szolgálattal szervezte és pásztorolta, így nem véletlen, hogy mély felelősséget és féltést érez irántuk. Ismeri őket, és ők is személyesen ismerik Pált. Lelkipásztor szól a gyülekezetéhez, mivel azonban nincs lehetősége ezt személyesen megtenni így megkéri azokat, akik felelősek ezért a közösségért, a presbitereket, hogy vegyék át tőle ennek a féltő szeretetnek a felelősségét és ne csak átadják az üzenetét, hanem hűségesen és példásan cselekedjék is, valósítsák meg a gyülekezetben.
Felkiáltó jelet tehetnék a presbitereknek épp ezért ma a szolgálatuk ilyen mélységekben való átgondolására, hogy érzik-e magukban ezt a páli - de legyünk merészebbek – krisztusi szeretetet a gyülekezet felé? Ez azonban nem csak azért lenne sarkítás, mert így csak egy kis részéhez szólnék a gyülekezetnek, hanem azért is, mert ugyan itt Pál rájuk bízza ezt a felelősséget, de rajtuk keresztül az egész efezusi keresztény közösséghez akar szólni. Úgyhogy így én is minden gyülekezeti tagtól, minden magát evangélikusnak vallótól, minden Krisztust vallótól kérdezem: Méltón jársz az elhívásodban? Krisztushoz méltóan végzed a szolgálatodat?
Legyen szó a családodról, mint házastárs, szülő, gyermek? A munkádról, mint kreatív és becsületes a tudása legjavát adó ember? A gyülekezeti életben való szerepvállalásról, hogy valóban a kapott talentumaiddal felvállalod-e a neked szánt szereped? És hadd legyek most megbotránkoztatóan konkrét: az anyagi lehetőségeid tekintetében kiveszed-e a részed a terhek hordozásában? Mindezek fényében ismét kérdem: tudsz te, akarsz te igazán adni? Vagy az csak giccs, esetleg kötelesség kipipálás marad az életedben?
Pál azt mondja: „*Senkinek ezüstjét, aranyát vagy ruháját nem kívántam, 34sőt ti jól tudjátok, hogy a magam szükségleteiről meg a velem levőkéről ezek a kezek gondoskodtak. 35Mindezekben megmutattam nektek, hogy milyen kemény munkával kell az erőtlenekről gondoskodni”*. Ne legyen félreértés tehát, nem pénzt, vagy munkaórát akarok én se kizsarolni a gyülekezetből! Presbiterek: Tudom, hogy hosszúak a presbiteri ülések és sokszor úgy tűnik, hogy újra és újra ugyanattól a kevés embertől várom, várjuk, hogy feladatot vállaljon, de éppen azért lettek a gyülekezet lelki értelembe vett vénei, mert úgy ítélte a gyülekezet, hogy elhívásuk van és erőt kapnak ehhez a fáradtságos szolgálathoz.
Gyülekezet: Tudom, hogy sokszor nem világos, hogy mi miért történik, és biztos vagyok benne, hogy időnként joggal megkérdőjelezhető, hogy ami történt, vagy nem történt, az valóban jó-e, vagy úgy jó-e, de ne érezzék azt, hogy mivel nem tudják, vagy nem értik ezeket, akkor nincs joguk, vagy még inkább nincs felelősségük beleszólni, kérdezni, hozzátenni azt, amit tudnak!
Ahogyan Pál írja önmagáról, úgy nekünk is jó példával kell elől járnunk egymás előtt. Méltón járni a ránk bízott szolgálatban. Nem kisebb a süteménysütés, vagy a fűnyírás, a zárszámadás, vagy zsaluzás, mint akár az igehirdetés szolgálata. Ha hűséggel és a neked adott talentumok legjavával végzed, akkor pont ugyanúgy a Krisztusról szóló tanúségtétellé vállnak. Ez nem túlzás, vagy ferdítés! Ha hű vagy a rád bízott szolgálatban a te Teremtődhöz, akkor hű vagy a Krisztus érted végzett szolgálatához, akkor prédikál, igét hirdet az életed.
Ez nem könnyű, áldozattal jár, ez nem titok. Fel kell vennünk a keresztünket, ezt Jézus sem véletlenül mondja így. De gondoljunk csak egy munkás kezére. Onnan szoktuk tudni, hogy igazán dolgos emberrel állunk szemben, hogy makulátlanul tiszta, puha és sérülésektől mentes a keze?
Nem, pont az ellenkezőjéből. Ha sebes, töredezett, megkeményedett bőrű, és némi szennyeződéssel „díszített”. Ilyennek kellene lennie a mi életünknek, a mi szolgálatunknak is. Honnan tudhatjuk ezt biztosan? Nézzetek csak Krisztus kezére Testvérek! Az a kéz porba nyúlt, intett, ölelt, felemelt, betegeket érintett, imára kulcsolódott, áldásra emelkedett, kenyeret tört és a kereszten érted is átlyukasztották, majd pedig felé is kinyúlt és meghívott. Ez az a kéz, amit te nap, mint nap elutasítasz, mikor nem akarsz, nem mersz gyenge lenni, és ez az a kéz, ami mindennek ellenére ma is hív és ajándékot, örömöt akar adni neked a rád bízott szolgálatokban.
Testvérek, a múlt héten azt mondtam, hogy formálódjon krisztusivá az arcunk, ma hadd folytassam azzal, hogy formálódjon krisztusivá a kezünk! Merjetek kapni az Úrtól és merjetek adni minden megtapasztalt áldásotokból! Így legyen! Ámen